CELEX: 32012R0894
Language: mt
Date: 2012-08-06 00:00:00
Title: Regolament ta’ Implimentazzjoni tal-Kummissjoni (UE) Nru 894/2012 tas- 6 ta’ Awwissu 2012 dwar il-klassifikazzjoni ta’ ċerti prodotti fin-Nomenklatura Magħquda

29.9.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 264/3
               
            REGOLAMENT TA’ IMPLIMENTAZZJONI TAL-KUMMISSJONI (UE) Nru 894/2012
      tas-6 ta’ Awwissu 2012
      dwar il-klassifikazzjoni ta’ ċerti prodotti fin-Nomenklatura Magħquda
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b’mod partikolari l-Artikolu 9(1)(a) tiegħu,
      Billi:
      
                  (1)
               
               
                  Sabiex tiġi żgurata applikazzjoni uniformi tan-Nomenklatura Magħquda mehmuża mar-Regolament (KEE) Nru 2658/87, huwa neċessarju li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ma’ dan ir-Regolament.
               
            
                  (2)
               
               
                  Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawn ir-regoli japplikaw ukoll għal kwalunkwe nomenklatura oħra li hija bbażata, parzjalment jew kollha kemm hi, fuqha, jew li żżid kwalunkwe suddiviżjoni addizzjonali magħha u li hija stabbilita minn dispożizzjonijiet speċifiċi tal-Unjoni, bil-għan tal-applikazzjoni ta’ tariffi u miżuri oħra relatati mal-kummerċ tal-oġġetti.
               
            
                  (3)
               
               
                  Skont dawn ir-regoli ġenerali, il-prodotti msemmija fil-kolonna (1) tat-tabella mniżżla fl-Anness għandhom jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta’ din it-tabella.
               
            
                  (4)
               
               
                  Huwa xieraq li jkun stipulat li, soġġett għall-miżuri fis-seħħ fl-Unjoni Ewropea relatati mas-sistemi ta’ verifika doppja u mas-sorveljanza minn qabel u retrospettiva ta’ prodotti tessili mal-importazzjoni fl-Unjoni Ewropea, id-detentur ikun jista’, għal perjodu ta’ 60 jum, ikompli joqgħod fuq tagħrif tariffarju vinkolanti maħruġ mill-awtoritajiet doganali tal-Istati Membri, dwar il-klassifikazzjoni tal-oġġetti fin-Nomeklatura Magħquda iżda li mhuwiex skont dan ir-Regolament, skont l-Artikolu 12(6) tar-Regolament tal-Kunsill (KEE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (2).
               
            
                  (5)
               
               
                  Il-Kumitat tal-Kodiċi Doganali ma ħariġx opinjoni fil-limitu ta’ żmien stupulat mill-President,
               
            ADOTTAT DAN IR-REGOLAMENT:
      Artikolu 1
      Il-prodotti deskritti fil-kolonna (1) tat-tabella kif tidher fl-Anness għandhom ikunu kklassifikati fi ħdan in-Nomenklatura Magħquda taħt il-kodiċi NM indikat fil-kolonna (2) ta’ dik it-tabella.
      Artikolu 2
      Soġġett għall-miżuri fis-seħħ fl-Unjoni Ewropea relatati mas-sistemi ta’ verifika doppja u mas-sorveljanza retrospettiva ta’ prodotti tessili waqt l-importazzjoni fl-Unjoni Ewropea, wieħed jista’, għal perjodu ta’ 60 jum, jibqa’ joqgħod fuq tagħrif vinkolanti fuq it-tariffi maħruġ mill-awtoritajiet doganali tal-Istati Membri li ma jkunx konformi ma’ dan ir-Regolament, skont l-Artikolu 12(6) tar-Regolament tal-Kunsill (KEE) Nru 2913/92.
      Artikolu 3
      Dan ir-Regolament jidħol fis-seħħ fl-għoxrin ġurnata wara dik tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
      
         Dan ir-Regolament huwa vinkolanti fit-totalità tiegħu, u huwa applikabbli direttament fl-Istati Membri kollha.
         Magħmul fi Brussell, is-6 ta’ Awwissu 2012.
         
            
               Għall-Kummissjoni, F'isem il-President,
            Antonio TAJANI
            
               Viċi President
            
         
      
      
         (1)  ĠU L 256, 7.9.1987, p. 1.
      
         (2)  ĠU L 302, 19.10.1992, p. 1.
      
         ANNESS
         
                     Deskrizzjoni tal-prodotti
                  
                  
                     Klassifikazzjoni
                     (Kodiċi NM)
                  
                  
                     Raġunijiet
                  
               
                     (1)
                  
                  
                     (2)
                  
                  
                     (3)
                  
               
                     Prodott maħdum li jikkonsisti minn 10 strixxi rettangolari kull wieħed b’tul ta’ madwar 25 ċm u b’wisa’ ta’ madwar 2 ċm, ta’ filamenti sintetiċi mhux minsuġa (polietilen) solidifikati b’legatur. L-istrixxi huma marbutin ma’ xulxin mat-tul permezz ta’ punti ta’ perforazzjoni.
                     Il-parti prinċipali ta’ ġenb wieħed tal-istrixxi hija b’kulur wieħed. It-trufijiet u l-parti opposta tal-istrixxi bojod. Tarf wieħed ta’ kull strixxa għandu mekkaniżmu li jingħalaq li jikkonsisti minn intaljar fil-forma ta’ żigżag fuq in-naħa ta’ quddiem u, fuq in-naħa ta’ wara, saff ta’ kolla li huwa miksi b’karta li ma teħilx u li għandha titneħħa meta tingħalaq.
                     Fuq in-naħa ta’ quddiem ta’ kull strixxa, ftit qabel is-sistema tal-għeluq imma fuq l-isfond abjad, hemm stampat bl-iswed numru sekwenzjali b’kejl ta’ 5 mm.
                     Wara s-separazzjoni minn xulxin mill-punti ta’ perforazzjoni, meta tingħalaq kull strixxa ssir brazzuletta reżistenti għat-tiċrit.
                     (Ara r-ritratt nru 663) (*)
                     
                  
                  
                     6307 90 98 
                  
                  
                     Il-klassifikazzjoni hija ddeterminata mir-Regoli Ġenerali 1 u 6 għall-interpretazzjoni tan-Nomenklatura Magħquda, min-Nota 7(b) u 8(a) sas-Sezzjoni XI u mill-kliem tal-kodiċijiet NM 6307 , 6307 90  u 6307 90 98 .
                     Il-karatteristiċi oġġettivi tal-oġġett huma li l-parti ewlenija ta’ kull strixxa hija ta’ kulur wieħed u n-numru sekwenzjali huwa stampat f’post insinifikanti u bilkemm huwa viżibbli ladarba tintlibes il-brazzuletta, u pjuttost żgħir u ma jagħtix fil-għajn. Minħabba dawk il-karatteristiċi l-identifikazzjoni tan-nies permezz tal-kulur tal-brazzuletti hija maħsuba bħala l-użu primarju, filwaqt li n-numru sekwenzjali stampat jissodisfa użu sekondarju. Minħabba li n-natura essenzjali u l-użu primarju tal-brazzuletti huma ddeterminati mill-kulur tagħhom u mhux min-numru stampat, il-klassifikazzjoni taħt il-Kapitolu 49 hija eskluża (ara wkoll in-Noti ta’ Spjegazzjoni tal-HS għall-Kapitolu 49, Ġenerali, l-ewwel paragrafu).
                     L-oġġett huwa magħmul minn tessut mhux minsuġ, tal-intestatura 5603 . Madankollu, ladarba l-brazzuletti huma magħmulin fl-istat mitmum, lesti għall-użu wara li jiġu sempliċiment separati minn xulxin mill-punti ta’ perforazzjoni, huma oġġetti tessili “manifatturati” fis-sens tan-Nota 7(b) għat-Taqsima XI. Skont in-Nota 8(a) għat-Taqsima XI il-Kapitolu 56 ma japplikax għal prodotti manifatturati. Għalhekk il-klassifikazzjoni skont il-Kapitolu 56 hija eskluża.
                     Ma hemmx intestaturi speċifiċi fit-Taqsima XI li jkopru dan it-tip ta’ oġġett tessili manifatturat.
                     B’hekk il-prodott għandu jiġi kklassifikat bħala “oġġett ieħor tessili manifatturat” skont il-kodiċi NM 6307 90 98 .
                  
               
            (*)  Ir-ritratt huwa għal skopijiet ta’ informazzjoni biss.